Iparűzési adó 

Az ügyben eljáró hatóság megnevezése,  illetékessége:

Az ügyben eljáró hatóság megnevezése:

Papi Közös Önkormányzati Hivatal
Illetékesség:

Nyírlövő község közigazgatási területe

Ügyintézéshez szükséges dokumentumok, okmányok:

· Helyi adó hatálya alá történő bejelentkezési és változás bejelentési nyomtatvány,

· Iparűzési adóbevallási nyomtatvány,

· Iparűzési adóbevallás ideiglenes tevékenység esetén,

· Iparűzési adóelőleg-kiegészítés bevallása.

Az eljárási illeték összege: 
Illetékmentes.
Alapvető eljárási szabályok, vonatkozó fontosabb jogszabályok:

Alapvető eljárási szabályok:
Adóköteles az önkormányzat illetékességi területén állandó vagy ideiglenes jelleggel végzett vállalkozási tevékenység. 
A vállalkozó állandó jellegű tevékenységet végez az önkormányzat illetékességi területén, ha ott székhellyel, telephellyel rendelkezik, függetlenül attól, hogy tevékenységét részben vagy egészben székhelyén, telephelyén kívül folytatja. 

Ideiglenes az iparűzési tevékenység, ha az önkormányzat illetékességi területén az ott székhellyel, telephellyel nem rendelkező vállalkozó építőipari tevékenységet folytat, feltéve, hogy a folyamatosan vagy megszakításokkal végzett tevékenység időtartama adóéven belül a 30 napot meghaladja, de nem éri el a 181. napot.

Az adó alanya a vállalkozó. A helyi adókról szóló 1990. évi C. törvény (továbbiakban: Htv.) 52. §. 26 pontja értelmében vállalkozó: a gazdasági tevékenységet saját nevében és kockázatára haszonszerzés céljából, üzletszerűen végző:

 a) a személyi jövedelemadóról szóló törvényben meghatározott egyéni vállalkozó,

 b) a személyi jövedelemadóról szóló törvényben meghatározott mezőgazdasági őstermelő, feltéve, hogy őstermelői tevékenységéből származó bevétele az adóévben a 600 000 forintot meghaladja, 

c) a jogi személy,
d) egyéni cég, egyéb szervezet.

Az adókötelezettség az iparűzési tevékenység megkezdésének napjával keletkezik és a tevékenység megszüntetésének napjával szűnik meg. 

Adómentes az egyesület, az alapítvány, a közszolgáltató szervezet, a köztestület, az önkéntes kölcsönös biztosító pénztár, a magánnyugdíjpénztár és a közhasznú szervezetnek minősülő nonprofit gazdasági társaság abban az adóévben, amelyet megelőző adóévben folytatott vállalkozási tevékenységéből származó jövedelme (nyeresége) után sem bel-, sem külföldön adófizetési kötelezettsége nem keletkezett. A feltételek meglétéről az adóalany írásban köteles nyilatkozni az adóhatóságnak.

Állandó jelleggel végzett iparűzési tevékenység esetén az adó alapja a nettó árbevétel, csökkentve

a) az eladott áruk beszerzési értéke és a közvetített szolgáltatások értéke, együttes összegével,

b) az alvállalkozói teljesítések értékével,

c) az anyagköltséggel,

d) az alapkutatás, alkalmazott kutatás, kísérleti fejlesztés adóévben elszámolt közvetlen költségével.

Ha a vállalkozó több önkormányzat illetékességi területén vagy külföldön végez állandó jellegű iparűzési tevékenységet, akkor az adó alapját - a tevékenység sajátosságaira leginkább jellemzően - a vállalkozónak kell a. Htv. mellékletében meghatározottak szerint megosztania. A Htv. mellékletében meghatározott megosztási módszerek közül nem lehet azt alkalmazni, amelyik a székhely vagy valamelyik telephely szerinti település esetén nulla forint települési adóalapot eredményezne. 

Az általánostól eltérően, az adóalap egyszerűsített meghatározását választó vállalkozók a Htv. 39/A. §, illetve a 39/B. §-a szerint is megállapíthatják az adó alapját.
Ideiglenes jelleggel végzett iparűzési tevékenység esetében az adót a tevékenység végzésének naptári napjai alapján kell megállapítani. Minden megkezdett nap egy napnak számít.

Állandó jelleggel végzett iparűzési tevékenység esetén az adó évi mértéke az adóalap 2 %-a.

Az ideiglenes jelleggel végzett iparűzési tevékenység esetén az adóátalány naptári naponként 2000.-Ft.

Az iparűzési adót önadózással kell bevallani, az adóévet követő év május 31-ig. A vállalkozó az előlegfizetési időszakra – az egyes esedékességi időpontokra eső összeg feltüntetésével – adóelőleget köteles bejelenteni a bejelentkezéssel együtt az adóhatóság által rendszeresített nyomtatványon, illetve minden más esetben a bevallás-benyújtással egyidejűleg bevallani. Az előlegfizetési időszak a bevallás-benyújtás esedékességét követő második naptári hónap első napjával kezdődő 12 hónapos időszak. Ha az adóévet megelőző adóév időtartama 12 hónapnál nem rövidebb, akkor az előlegfizetési időszakra fizetendő adóelőleg első részletének összege az adóévet megelőző adóév adójának és az adóév harmadik hónapjának 15. napjára már bevallott, bejelentett adóelőleg-részlet pozitív különbözete. Az előlegfizetési időszakra fizetendő adóelőleg második részletének az összege az adóévet megelőző adóév adójának fele. Ha az adóévet megelőző adóév 12 hónapnál rövidebb, akkor az előlegfizetési időszakra fizetendő adóelőleg első részletének az összege az adóévet megelőző adóév adójából az adóévet megelőző adóév naptári napjai alapján 12 hónapos időszakra számított összeg és az adóév harmadik hónapjának 15. napjára már bevallott, bejelentett adóelőleg-részlet pozitív különbözete. Az előlegfizetési időszakra fizetendő adóelőleg második részletének összege az adóévet megelőző adóév adójából az adóévet megelőző adóév naptári napjai alapján 12 hónapos időszakra számított összeg. A társasági adóelőlegnek az adóévi várható fizetendő adó összegére történő kiegészítésére kötelezett vállalkozónak az iparűzési adóelőleget a várható éves fizetendő adó összegére az adóév december 20. napjáig kell kiegészítenie. A vállalkozó a megfizetett adóelőleg és az adóévre megállapított tényleges adó különbözetét az adóévet követő év május 31.-éig fizeti meg, illetőleg ettől az időponttól igényelheti vissza. 

Az ideiglenes jelleggel végzett iparűzési tevékenység után fizetendő iparűzési adóról – a megfizetés határidejével egyezően – a tevékenység befejezésének napját követő hónap 15. napjáig kell bevallást tennie.
Az adót Nyírlövő Község Önkormányzat 10300002-10355871-49020072 Iparűzési adó elnevezésű számlájára kell megfizetni.
Vonatkozó fontosabb jogszabályok: 

· 1990. évi XCIII. törvény az illetékekről 

· Az 1990. évi C. törvény a helyi adókról

· A 2017. évi CL. törvény  az adózás rendjéről 

· A 2017. évi CLI. törvény az adóigazgatási rendtartásról

· Nyírlövő Község Önkormányzata Képviselő-testületének 11/2004. (XI. 30.) önkormányzati rendelete az iparűzési adóról

· A 2015. évi CCXXII. törvény az elektronikus ügyintézés és a bizalmi szolgáltatások általános szabályairól

Az ügyintézés helye, módja, postacíme és az ügyfélfogadás rendje: 

Az ügyintézés helye:
Papi Közös Önkormányzati Hivatal  4631 Pap Kossuth út 102. 

Papi Közös Önkormányzati Hivatal Nyírlövői Kirendeltsége 4632 Nyírlövő Kossuth Lajos utca 46.
Az ügyintézés módja:

Személyesen vagy elektronikus úton.
Ügyfélfogadási idő: 


Kedd: 13.00-16.30
Csütörtök : 8.00-12.00
